JSE waarsku Sasol-aandeelhouers oor produksieverliesJohannesburgse Aandelebeurs (JSE) Die petrochemiese reus Sasol het aandeelhouers in ŉ verklaring op die JSE se nuusdiens (Sens) gewaarsku dat sy brandstofproduksie vanjaar waarskynlik tussen 200 000 en 300 000 ton minder gaan wees. In die verklaring skryf Sasol die verlies toe aan die langer tyd wat dit geneem het om die instandhoudingsprojek (shutdown) af te handel asook tegniese probleme wat ondervind is. Sens-verklarings word deur die Johannesburgse Effektebeurs (JSE) gebruik om inligting deur te gee wat ŉ direkte invloed op markbewegings kan hê. Solidariteit meen egter die vertraging van Sasol se instandhoudingsproses is ŉ regstreekse gevolg van die vakbond se staking by die maatskappy. “Verklarings soos dié stuur rimpelings deur die JSE. Dit skep groot onsekerheid onder aandeelhouers. Wat die onsekerheid verder gaan verhoog, is ŉ mandaat van Solidariteit-lede gister by drie massavergaderings dat Solidariteit die druk op Sasol moet verhoog,” sê dr. Dirk Hermann, bestuurshoof van Solidariteit. Solidariteit-lede het op 6 September, in die middel van die instandhoudingsproses, begin staak. Hermann meen die onttrekking van die lede se tegniese vaardighede tydens hierdie instandhoudingsproses het tot groot ontwrigting by die Secunda-aanleg gelei. Volgens Solidariteit het hulle juis dié spesifieke tyd gekies omdat hulle geweet het hul lede se vaardighede is nodig vir die instandhoudingsprojek. Solidariteit-lede het besluit om te staak nadat Sasol wit werknemers van sy personeelaandeletransaksie, Khanyisa, uitgesluit het. Hermann sê die Kommissie vir Versoening, Bemiddeling en Arbitrasie (KVBA) het gepoog om die geskil op te los, maar Sasol het geweier om enige toegewings te maak. In die Sens-verklaring sê Sasol dat hy na verwagting nie sy jaarlikse produksieteiken van 7,8 miljoen ton by die Secunda-aanleg sal bereik nie. Die maatskappy het dié aanvanklike vooruitskatting in sy finansiële state soos gepubliseer op 20 Augustus gemeld. Sasol se aangepaste vooruitskattings is tussen 200 000 en 300 000 ton minder. Volgens Hermann ondervind Sasol die tegniese probleme waarna hy in die Sens-verklaring verwys vanweë vaardige werkers wat gestaak het. “Sasol en sy aandeelhouers betaal nou die prys vir die uitsluiting van sy vaardige werknemers uit die Khanyisa-personeelaandeleskema. Solidariteit-lede het vir Sasol gewys wat die krag van kennis is. “Die miljoene rande produksieverlies en verlies in aandeelhouervertroue gaan uiteindelik groter wees as wat dit sou kos om die regte ding te doen deur wit werkers by die personeelaandeleskema in te sluit,” meen Hermann. Hy voeg by Sasol gaan nog lank betaal vir sy “rassebesluit”. “Werkers is steeds uitgesluit uit die skema en vervreem. Produksieverliese gaan in die toekoms nog miljoene rande beloop. Ons is verstom dat Sasol bereid is om ŉ verlies van soveel miljoene rande te absorbeer vir ŉ rasseskema wat nie moreel geregverdig kan word nie,” sê Hermann. Die mandaat wat Solidariteit by sy lede ontvang het om die druk op Sasol te verhoog sluit ŉ hofsaak om die wettigheid van Khanyisa te toets en ŉ massa-optog na die Johannesburgse aandelebeurs (JSE) en Sasol se hoofkantoor in Sandton op 25 Oktober in.